[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraMar 3, 20222 min read"}, {"text_idx": "#000006", "text": "*For English review, please see language toggle switch*"}, {"text_idx": "#000007", "text": "\u2019Da ni gyd yn gwybod pa mor bwysig ydi darllen dydan? Mae darllen yn ffordd wych o fwydo\u2019r ymennydd a\u2019ch tywys i unrhyw le yn y byd (a thu hwnt!), heb adael eich ystafell fyw!"}, {"text_idx": "#000008", "text": "Yn anffodus, \u2019da ni gyd yn byw bywydau mor brysur, gyda chymaint o distractions, weithiau mae\u2019n gallu bod yn anodd gwneud amser i setlo lawr i ddarllen. Ond mae\u2019n bwysig i ni drio gwneud. Yn anffodus tydi pawb ddim mor lwcus i gael cyflenwad o lyfrau diddorol ac apelgar i\u2019w darllen chwaith."}, {"text_idx": "#000009", "text": "Dyna pam dwi wrth fy modd gyda Diwrnod y Llyfr a\u2019r syniad tu o\u0302l iddo. Ar y diwrnod yma, \u2019da ni\u2019n dathlu popeth sy\u2019n YM-EI-SING am lyfrau \u2013 o\u2019r awduron i\u2019r darlunwyr, o\u2019r siopau llyfrau i\u2019r llyfrgelloedd. Fyddwch chi\u2019n gwisgo fyny fel eich hoff gymeriad \u2019leni? Dwi\u2019n meddwl y byswn i\u2019n dewis cymeriad y Pry Bach Tew neu Mr Twit o bosib!"}, {"text_idx": "#000010", "text": "Ar gyfer 2022, mae un o\u2019n hawduron aml dalentog, Anni Lly\u0302n, wedi \u2019sgwennu stori sydyn o\u2019r enw Lledrith yn y Llyfrgell. A wyddoch chi be? Mi allwch chi gael eich bachau ar hwn am llai na phris torth o fara! Da de! Ewch i fachu copi cyn iddyn nhw ddiflannu."}, {"text_idx": "#000011", "text": "Nid pentref arferol yw hwn, o na! Mae\u2019n llawn dop o gymeriadau rhyfeddol iawn. A beth sy\u2019n gwneud y trigolion yma mor wahanol i chi a fi? Wel, mae gan bob un wan jac rhyw allu i wneud hud a lledrith. Pawb heblaw Chwim, y llyfrgellydd druan. Ond er nad ydi hi\u2019n gallu gwneud triciau, mae hi yn gallu darllen... ac mae hynny\u2019n eitha sbeshal ynddo\u2019i hun, dydi."}, {"text_idx": "#000012", "text": "Pan mae dosbarth o blant anhrefnus a\u2019u hathro anobeithiol yn dod i ymweld a\u0302\u2019r llyfrgell, mae pethau go ryfedd yn dechrau digwydd wrth i Chwim agor y cloriau a chychwyn darllen... Tybed ydach chi wedi profi hud a lledrith fel hyn wrth ddarllen?"}, {"text_idx": "#000013", "text": "Ar achlysur dathlu pum mlynedd ar hugain o Ddiwrnod y Llyfr, rydych chi ddarllenwyr lwcus yn cael y cyfle i fod yn berchen ar lyfr newydd sbon am \u00a31! Bargen dduda i. Ac ar o\u0302l i chi lowcio Lledrith yn y Llyfrgell, cofiwch fod \u2019na lond trol o lyfrau gwych eraill yn disgwyl amdanoch ar silffoedd y siop lyfrau. Ac hyd yn oed os nad oes gennych chi geiniog ar o\u0302l yn y byd, mi fedrwch chi ddal i fwynhau llyfrau, a hynny AM DDIM, diolch i\u2019n llyfrgelloedd gwych."}, {"text_idx": "#000014", "text": "Mwynhewch Ddiwrnod y Llyfr, a chofiwch wisgo fel eich hoff gymeriad a thynnu llun er mwyn lledaenu\u2019r gair. Yna, soniwch wrth rhywun am eich hoff lyfr, boed hynny\u2019n ffrind neu aelod o\u2019r teulu, a gwnewch addewid, y gwnewch chi byth roi\u2019r gorau i ddarllen. Does \u2019na ddim byd gwell na gweld geiriau\u2019n dod yn fyw yn eich pen, a dim ond llyfrau sydd a\u0302\u2019r gallu i wneud hynny!"}, {"text_idx": "#000015", "text": "Cyhoeddwyd: Diwrnod y Llyfr, Mawrth 2022"}, {"text_idx": "#000020", "text": "Nid ydym yn gyfrifol am gynnwys gwefannau allanol."}, {"text_idx": "#000022", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000023", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]